Byna 30% van gesteelde polisiewapens steeds weg(Argieffoto: SA Polisie) Byna 75% van ammunisie en 30% van vuurwapens wat die afgelope dekade by die polisie gesteel is, is nog nie teruggevind nie. Van die 7 331 vuurwapens wat die afgelope tien boekjare by die polisie gesteel is, kon slegs 5 170 weer opgespoor word, terwyl slegs 2 672 578 patrone van die 10 808 555 gesteelde patrone teruggevind is. Dié onthulling is gemaak in antwoord op ’n parlementêre vraag wat die DA aan die minister van polisie, Bheki Cele, gestel het. Die opposisieparty gaan nou antwoorde van Cele eis oor alle ondersoeke wat van stapel gestuur is en dissiplinêre stappe wat gedoen is teen polisiebeamptes wat verantwoordelik is vir die verlies of diefstal van vuurwapens. Andrew Whitfield, die DA se woordvoerder oor polisie, sê net die kaliberwapens wat in die bestek van tien jaar by die polisie gesteel en teruggevind is – 238 gewere en 89 haelgewere – is veral kommerwekkend. Die getal sluit nie wapens in wat gesteel en nog nie teruggevind is nie. Whitfield sê voorts dit is algemene kennis dat gesteelde vuurwapens en ammunisie in die hande van misdadigers beland wat dit dan gebruik om geweldsmisdaad mee te pleeg. “Dit maak die polisie aandadig aan die vlaag geweldsmisdaad landwyd.” Die DA het in Augustus verlede jaar reeds ŉ oproep op die polisie gedoen om ŉ nasionale vuurwapenoudit by alle polisiestasies te laat doen. Dit het nie gebeur nie. “Hoe kan mense die polisie vertrou met burgerlike vuurwapens wat ingehandig of teruggekry word, as hy nie eers sy eie wapens kan beskerm om in die hande van misdadigers te beland nie?” sê Whitfield. Volgens hom het die land se polisiestasies sagte teikens vir misdadigers geword. “Polisiebeamptes se straf vir bewese nalatigheid moet strafregtelike aanklagte en ontslag wees. Dit is die enigste manier om ŉ einde te bring aan die duisende polisievuurwapens wat hul weg na die strate vind om onskuldige mense mee dood te maak.”